送秘丞羅庭揚將漕湖北
作者：曾幾
朝代：宋

paragraphs: 湖南八九州，海內清絕地。
與公白雞年，接翼鴻雁使。
高堂親八十，無復遠逰意。
奉承萬事了，趨走三節至。
詔書引上殿，帝曰汝國器。
置之蓬萊山，身亦典中秘。
乖離如許久，會念差足慰。
胡爲未暖席，歸與不可制。
人生故鄉樂，況攬澄清轡。
皇華遣使臣，光采寧有是。
紅塵跨鞍馬，老矣殊少味。
著鞭輸公先，吾亦從此逝。